รัฐบาลไทย-ข่าวทำเนียบรัฐบาล-ครม. เห็นชอบให้ กฟผ.ยุติโครงการไฟฟ้าพลังน้ำบ้านจันเดย์ กำลังการผลิต 18 เมกะวัตต์ เผยไม่กระทบความมั่นคงทางไฟฟ้าภาคตะวันตกที่มีโรงไฟฟ้าขนาดใหญ่หลายแห่ง
วันอังคารที่ 20 ธันวาคม 2565
20/12/2565
ครม. เห็นชอบให้ กฟผ.ยุติโครงการไฟฟ้าพลังน้ําบ้านจันเดย์ กําลังการผลิต 18 เมกะวัตต์ เผยไม่กระทบความมั่นคงทางไฟฟ้าภาคตะวันตกที่มีโรงไฟฟ้าขนาดใหญ่หลายแห่ง
ครม. เห็นชอบให้ กฟผ.ยุติโครงการไฟฟ้าพลังน้ําบ้านจันเดย์ กําลังการผลิต 18 เมกะวัตต์ เผยไม่กระทบความมั่นคงทางไฟฟ้าภาคตะวันตกที่มีโรงไฟฟ้าขนาดใหญ่หลายแห่ง และมีแผนพัฒนาไฟฟ้าหมุนเวียนอื่นทดแทน
น.ส.ไตรศุลี ไตรสรณกุล รองโฆษกประจําสํานักนายกรัฐมนตรี กล่าวว่า ที่ประชุมคณะรัฐมนตรี (ครม.) วันที่ 20 ธ.ค. 2565 ได้เห็นชอบให้การไฟฟ้าฝ่ายผลิตแห่งประเทศไทย (กฟผ.) ยุติการดําเนินโครงการไฟฟ้าพลังน้ําบ้านจันเดย์ ซึ่งตามโครงการฯ จะมีการก่อสร้างเขื่อนและโรงไฟฟ้าพลังน้ํา เพื่อจ่ายไฟใช้ในภาคตะวันตก มีขนาดกําลังการผลิตติดตั้ง 2x9 เมกะวัตต์ (รวม 18 เมกะวัตต์)
ทั้งนี้ โครงการการไฟฟ้าพลังน้ําบ้านจันเดย์ เคยได้รับการอนุมัติจาก ครม. เมื่อวันที่ 26 ม.ค. 2559 มีวงเงินลงทุนตามโครงการ 3,542 ล้านบาท โดยโครงการฯ ได้รับการบรรจุอยู่ในแผนพัฒนากําลังผลิตไฟฟ้าของประเทศไทย พ.ศ.2558-79 (แผน PDP2015) มีกําหนดจ่ายไฟฟ้าเข้าระบบเชิงพาณิชย์ในปี 2562 และต่อมาได้รับการบรรจุในแผน PDP ปี 2561-80 หรือ แผน PDP 2018 ฉบับปรับปรุงครั้งที่ 1 ซึ่งมีกําหนดการจ่ายไฟฟ้าเข้าระบบเชิงพาณิชย์ในปี 2566
น.ส.ไตรศุลี กล่าวว่า คณะกรรมการ กฟผ. ได้มีมติให้ กฟผ.ยุติการดําเนินโครงการฯ และนําเสนอกระทรวงพลังงานเสนอให้ ครม. พิจารณาเห็นชอบตามขั้นตอน เนื่องด้วยที่ผ่านมา กฟผ. มีอุปสรรคเกี่ยวกับการดําเนินการจัดหาที่ดินสําหรับดําเนินโครงการฯ ซึ่งตามแผนจะตั้งอยู่บนลําน้ําแควน้อย บริเวณตอนล่างของเขื่อนวชิราลงกรณ โดยอยู่ห่างจากท้ายเขื่อนวชิราลงกร เป็นระยะทางตามลําน้ําประมาณ 22.5 กิโลเมตร และอยู่เหนือบ้านจันเดย์ อําเภอทองผาภูมิ จังหวัดกาญจนบุรี ประมาณ 2 กิโลเมตร ใช้พื้นที่ก่อสร้างประมาณ 180 ไร่ บนที่ดินที่มีเอกสารสิทธิทั้งหมด แต่ปรากฎว่า กฟผ. ไม่สามารถซื้อที่ดินเพื่อดําเนินโครงการตามรายงานศึกษาความเหมาะสมโครงการได้ เนื่องจากเจ้าของที่ดินมีความประสงค์ขายในราคาที่ต่อรองจนถึงที่สุดและสูงกว่าราคาที่ประเมินไว้ในรายงานการศึกษาความเหมาะสมของโครงการถึง 2 เท่า
ประกอบกับ กฟผ. มีข้อจํากัดทางเทคนิคในการคัดเลือกพื้นที่ที่มีความเหมาะสมทางวิศวกรรมสําหรับก่อสร้างเขื่อนสําหรับโครงการฯ ทําให้ไม่สามารถหาพื้นที่อื่นทดแทนได้ และเนื่องด้วยโครงการฯ จะต้องใช้ระยะเวลาเตรียมการและก่อสร้างประมาณ 5 ปี โดยสภาพการณ์ในปัจจุบันจึงไม่สามารถดําเนินการก่อสร้างให้แล้วเสร็จเพื่อจ่ายไฟเข้าระบบเชิงพาณิชย์ได้ทันภายในปี 2566 ตามแผน PDP 2018 ฉบับปรับปรุงครั้งที่1 กําหนดได้
น.ส.ไตรศุลี กล่าวว่า เมื่อพิจารณาถึงประเด็นความคุ้มค่าของการลงทุนตามโครงการฯ ในสถานการณ์ด้านพลังงานปัจจุบันแล้ว กฟผ. ยังพบว่าไม่มีความคุ้มค่ากับการลงทุน เทียบกับช่วงที่เริ่มศึกษาความเหมาะสมของโครงการในปี 2556 ที่ขณะนั้นยังพบว่ายังมีความคุ้มค่า เมื่อเทียบกับการลงทุนในพลังงานหมุนเวียนอื่น แต่เมื่อการพัฒนาเทคโนโลยีต่างๆ ด้านพลังงานเปลี่ยนไป พบว่า ณ ปัจจุบันค่าไฟจากโครงการฯ มีราคาสูงกว่าพลังงานหมุนเวียนอื่นๆ เช่น โครงการพลังไฟฟ้าแสงอาทิตย์ทุ่นลอยน้ําร่วมกับโรงไฟฟ้าเขื่อนสิรินธร โครงการโรงไฟฟ้าชุมชนเศรษฐกิจฐานรากกําลังการผลิตมากกว่า 3 เมกะวัตต์ เป็นต้น
นอกจากนี้ กฟผ. รายงานว่า เมื่อยกเลิกโครงการฯ แล้วไม่ส่งผลกระทบใดๆ ต่อความมั่นคงของระบบไฟฟ้า เนื่องจากระบบไฟฟ้าในภาคตะวันตก มีโรงไฟฟ้าขนาดใหญ่หลายแห่ง และมีปริมาณไฟฟ้าสํารองเพียงพอกับการใช้ไฟฟ้า ขณะเดียวกันประเทศไทยมีศักยภาพด้านพลังงานหมุนเวียนอื่นๆ อีก โดย กฟผ. ได้วางแผนพัฒนาโรงไฟฟ้าพลังงานหมุนเวียนอื่นที่มีเสถียรภาพและคุ้มค่าในการลงทุนมากกว่า